
A készpénzszükséglet hatása a bankjegygyártásra – a Diósgyőri Papírgyár Zrt. komplex elemzése

Dolgozatom ihletője és egyben tárgya a piacgazdaságunk egyik nélkülözhetetlen eleme, a készpénz. Napjainkban a készpénz-helyettesítők megjelenésével – gondolok itt elsősorban az elektronikus pénzre – jelentősége fokozatosan csökken, ennek ellenére az előbbi kijelentésem, miszerint nélkülözhetetlen, továbbra is megdönthetetlennek tűnik. A kutatásom egyrészt arra összpontosul, hogy megmagyarázzam, miért létezik készpénzszükséglet, illetve milyen tényezők befolyásolhatják annak nagyságát makrogazdasági szinten, kiemelve a magyarországi helyzetet. Másrészt célomként tűztem ki, hogy kapcsolatot keressek két olyan jelenség között, mint a készpénzszükséglet alakulása és egy, a bankjegygyártás folyamatában meghatározó szerepet betöltő vállalat gazdasági teljesítőképessége. Kezdetben azt feltételeztem, hogy a kettő között értelemszerűen jelentős összefüggés található.
A kutatómunkám során arra a megállapításra jutok, hogy más, hasonló fejlettségi szintű államokhoz képest Magyarországon nagyon magas a készpénzállomány. Mi több, folyamatosan növekszik a gazdasági fejlődés alapján indokoltnak tartott ütemet meghaladóan, amely – amellett, hogy az állam számára gazdaságtalan és káros – feltehetőleg fellendíti a bankjegygyártás iparágát. Az utóbbi kijelentésemet a Diósgyőri Papírgyár Zrt. komplex elemzésén keresztül vizsgálom, amely vállalat a forint bankjegyek alappapírjainak kizárólagos előállítója. Az éves beszámolók elemzése azonban teljesen a várakozásaimmal ellentétes eredményt hoz. A DIPA Zrt. gazdasági mutatói a vizsgált időszakban számottevően visszaestek – mind az árbevételt, a nettó eredményt, a mérlegfőösszeg nagyságát vagy éppen a forgás időket tekintve – amely összességében egyértelműen az MNB csökkenő megrendelésiből fakad.
A kutatásom végső következése, hogy a forgalomban lévő készpénz összértékének növekedése nem feltétlenül jár együtt a készpénzgyártás fellendülésével. Ez a jelenség Magyarországon elsősorban a nagycímletű bankjegyek erőteljes növekedéséből következik, a forgalomban inkább részt vevő kiscímletű bankjegyekhez képest.



